Rīgā

Datums skatāms laika zīmogā Nr. 18/TA-748

Saeimas Valsts pārvaldes

un pašvaldības komisijas

priekšsēdētājai Ingai Goldbergai

Par Eiropas Latviešu apvienības priekšlikumiem

remigrācijas atvieglošanai

Cienījamā Goldbergas kundze!

Ministru kabinets ir iepazinies ar Latvijas Republikas Saeimas Valsts pārvaldes un pašvaldības komisijas 2020. gada 24. aprīļa vēstuli   
Nr. 142.9/7-3-13/20 par Eiropas Latviešu apvienības priekšlikumiem saistībā ar papildu adreses diasporai piemērošanu (daļēji skatīti komisijas 2020. gada 22. aprīļa sēdē saistībā ar likumprojektu "Grozījumi Dzīvesvietas deklarēšanas likumā"). Ministru kabinets sniedz šādu informāciju.

Minēto priekšlikumu izskatīšana ir iekļauta Diasporas konsultatīvās padomes darba grupas Rīcības plāna darbam ar diasporu 2021.–2023. gadiem izstrādei organizētajās sanāksmēs. Starpnozaru darba grupas sanāksmes rīko Ārlietu ministrija sadarbībā ar citām valsts institūcijām, pašvaldībām un nevalstiskajām organizācijām, galvenokārt diasporas organizācijām. Eiropas Latviešu apvienības priekšlikumu izskatīšana jau ir uzsākta remigrācijas jautājumiem veltītajā darba grupā, kuras pēdējā sanāksme notika 2020. gada 13. maijā. Sanāksmē piedalījās Izglītības un zinātnes ministrijas, Vides aizsardzības un reģionālās attīstības ministrijas, Labklājības ministrijas, Sabiedrības integrācijas fonda, Latvijas Investīciju un attīstības aģentūras, Nodarbinātības valsts aģentūras, Latvijas Pašvaldību savienības, Iekšlietu ministrijas, Veselības ministrijas un Satiksmes ministrijas eksperti, kā arī Eiropas Latviešu apvienības, Pasaules Brīvo latviešu apvienības un citu nevalstisko organizāciju pārstāvji.

Ārlietu ministrija ir apzinājusi iesaistīto ministriju un citu valsts institūciju viedokli par Eiropas Latviešu apvienības priekšlikumiem un ir saņēmusi Finanšu ministrijas viedokli:

"1. Attiecībā uz Eiropas Latviešu apvienības priekšlikumu: *"Papildu adrese Latvijā ir uzskatāma par līdzvērtīgu deklarētajai dzīvesvietas adresei Dzīvesvietas deklarēšanas likuma izpratnē šādu pakalpojumu izpratnē:* ***iedzīvotāju ienākuma nodokļa aprēķināšana par nekustamā īpašuma atsavināšanu saskaņā ar likuma "Par iedzīvotāju ienākuma nodokli" 9. panta pirmās daļas 33. un 34. punktu****"* *(18. panta otrās daļas 6. punkts)* norādām sekojošo.

Uzskatām, ka jebkura iedzīvotāju ienākuma nodokļa piemērošanas kārtība būtu jānosaka šī nodokļa regulējošā likumā, nevis Dzīvesvietas deklarēšanas likumā.

Finanšu ministrijā un Saeimā šāds un vēl citi priekšlikumi ir tikuši vērtēti saistībā ar uz Diasporas likuma pamata izstrādātajiem grozījumiem likumā "Par iedzīvotāju ienākuma nodokli" attiecībā uz speciāla diasporas locekļu pensijas neapliekamā minimuma noteikšanu. Minētā likumprojekta izstrādes laikā Saeimas Juridiskais birojs norādīja uz iespējamajiem diskriminācijas riskiem un lūdza Finanšu ministriju padziļināti vērtēt minētos priekšlikumus.

Finanšu ministrija, vērtējot Eiropas Latviešu apvienības piedāvāto priekšlikumu, saredzēja dažādus fizisko personu diskriminācijas riskus, kas varētu novest pie situācijas neatbilstības Satversmes nediskriminācijas pamatprincipiem. Līdz ar to Finanšu ministrija konceptuāli neatbalsta Eiropas Latviešu apvienības piedāvāto priekšlikumu saistībā ar jauna iedzīvotāju ienākuma nodokļa atvieglojuma (atbrīvojuma no nodokļa) ieviešanu tikai īpašam personu lokam – diasporas locekļiem.

Pēc būtības Eiropas Latviešu apvienības piedāvātais priekšlikums – tikai diasporas locekļiem papildu adresi Latvijā uzskatīt par līdzvērtīgu deklarētajai dzīvesvietas adresei – nozīmē, ka Eiropas Latviešu apvienība vēlas tikai diasporas locekļiem piemērot iedzīvotāju ienākuma nodokļa atbrīvojumu ienākumam, kas gūts no nekustamā īpašuma atsavināšanas, ja neizpildās viens no likuma "Par iedzīvotāju ienākuma nodokli" 9. panta pirmās daļas 33. un 34. punktā noteiktajiem kritērijiem – nekustamajā īpašumā vismaz 12 mēnešus ir personas deklarētā dzīvesvietas adrese (kas nav deklarēta kā maksātāja papildu adrese).

Minētā regulējuma mērķis ir atbrīvot no iedzīvotāju ienākuma nodokļa maksāšanas ienākumu, kas gūts, atsavinot maksātāja pamata dzīvesvietu (nevis vienu no īpašumiem, kurā ir deklarēta papildu adrese). Tikai personas deklarētā dzīvesvieta var kalpot par juridiski atzīstamu identifikatoru pamata dzīvesvietas noteikšanai. Tāpat likuma "Par iedzīvotāju ienākuma nodokli" 9. panta pirmās daļas 33. un 34. punktā noteiktais 12 mēnešu deklarētās dzīvesvietas periods ir samērīgs un pietiekams pamats personas pamata dzīvesvietas konstatēšanai un noteikšanai.

Personai (arī jebkuram Latvijas iedzīvotājam) var piederēt vairāki nekustamie īpašumi. Personai ir tiesības izvēlēties, kuru nekustamo īpašumu tā uzskatīs par savu pamata dzīvesvietu, to juridiski apliecinot ar norādi par deklarēto dzīvesvietu. Savukārt jebkuru citu personas īpašumā esošu nekustamo īpašumu tā ir tiesīga norādīt kā papildu dzīvesvietu, juridiski norādot to kā papildu adresi.

Eiropas Latviešu apvienības piedāvātais priekšlikums paredz tikai diasporas locekļiem iedzīvotāju ienākuma nodokļa atvieglojumu piemērot arī tad, ja nekustamajā īpašumā ir deklarēta papildu adrese.

Pieļaujot, ka iedzīvotāju ienākuma nodokļa uzlikšanas vajadzībām tikai atsevišķai personu grupai (diasporas locekļiem) papildu adrese Latvijā tiek uzskatīta par līdzvērtīgu deklarētajai dzīvesvietas adresei, tikai šim personu lokam būtiski tiek paplašināts tiesiskās normas tvērums, kurš paredzēs, ka tikai diasporas loceklim ir tiesības bez nodokļa uzlikšanas atsavināt vairākus nekustamos īpašumus (pamata dzīvesvietu (kurā persona ir deklarēta) un otru nekustamo īpašumu (kurā personai ir reģistrēta papildu adrese)).

Līdz ar to jau sākotnēji šāds regulējums radīs Satversmes nediskriminācijas pamatprincipa pārkāpumu riskus un radīs dažādu veidu diskriminācijas un nevienlīdzības riskus starp diasporas locekļiem un pārējiem Latvijas iedzīvotājiem.

Vienlaicīgi vēršam uzmanību, ka Eiropas Latviešu apvienības piedāvātais priekšlikums radīs arī administrēšanas problēmas, jo vēl joprojām nerodas viennozīmīga izpratne par jēdzienu "diasporas loceklis". Diasporas likumā definētais jēdziens ir izplūdis un nav efektīvi piemērojams nodokļu administrēšanā (Diasporas likuma 1. panta 1. punktā diaspora definēta kā ārpus Latvijas pastāvīgi dzīvojošie Latvijas pilsoņi, latvieši un citi, kam ir saikne ar Latviju, kā arī viņu ģimenes locekļi). Attiecīgi Valsts ieņēmumu dienestam būs nepieciešamība prasīt tiesiskās palīdzības un informācijas pieprasījumus Ārlietu ministrijai kā ministrijai, kura virzīja Diasporas likumu.

2. Attiecībā uz Eiropas Latviešu apvienības priekšlikumu: *"Papildu adrese ņemama vērā, nosakot nodokļa rezidenta statusu Latvijā saskaņā ar likuma "Par nodokļiem un nodevām" 14. panta otrās daļas 1. punktu un* ***piemērojot transportlīdzekļa ekspluatācijas nodokli par ārvalstī reģistrēta transportlīdzekļa vadīšanu Latvijas teritorijā****" (18. panta trešās daļas 1. punkts)* norādām sekojošo.

1) Uzskatām, ka specifiska nodokļa – transportlīdzekļa ekspluatācijas nodokļa (turpmāk – TEN) – piemērošanas kārtība būtu jānosaka šī nodokļa regulējošā likumā, nevis Dzīvesvietas deklarēšanas likumā.

2) Atbilstoši Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 3. pantam TEN par ārvalstīs reģistrēta transportlīdzekļa izmantošanu ceļu satiksmē Latvijā maksā persona, kuras deklarētā dzīvesvieta ir Latvijā un kura dalībai ceļu satiksmē izmanto ārvalstī reģistrētu M1 un N1 kategorijas automobili saskaņā ar šā likuma 9.1 pantā noteiktajām likmēm atbilstoši izmantošanas periodam.

3) Finanšu ministrijas ieskatā nav atbalstāma situācija, kad TEN par ārvalstīs reģistrēta transportlīdzekļa izmantošanu ceļu satiksmē Latvijā nebūtu jāmaksā personai, kurai ir reģistrēta dzīvesvietas papildu adrese Latvijā, jā tās statuss ir pielīdzināms pastāvīgi deklarētai dzīvesvietai Latvijā.

4) Līdz ar to, veicot grozījumus Dzīvesvietas deklarēšanas likumā un nosakot dzīvesvietas papildu adresi, TEN par transportlīdzekli – neatkarīgi no transportlīdzekļa reģistrācijas valsts – personām, kurām būs reģistrēta dzīvesvietas papildu adrese, būs jāmaksā tādā pašā apmērā, kā tas ir noteikts par transportlīdzekļiem, kuri ir reģistrēti Latvijā.

5) Pēc Finanšu ministrijas rīcībā esošās informācijas, lai novērstu Eiropas Komisijas 2020. gada 12. februāra formālajā paziņojumā pārkāpuma procedūras lietā Nr. 2018/4178 izteiktos iebildumus, Satiksmes ministrija līdz 2020. gada 1. septembrim izstrādās un Ministru kabinetā iesniegs grozījumus Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā, līdzsvarojot TEN likmes par ārvalstīs reģistrētiem M1 un N1 kategorijas transportlīdzekļiem ar TEN likmēm par Latvijā reģistrētiem transportlīdzekļiem, nosakot likmes Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 4. pantā paredzētajā apmērā un iespēju maksāt minēto nodokli par gadu, pusgadu vai mēnesi.

6) Ņemot vērā plānotos grozījumus likumā, ko virzīs Satiksmes ministrija, TEN likmes par ārvalstīs reģistrēta transportlīdzekļa izmantošanu ceļu satiksmē Latvijā būs samērojamas ar likmēm, kādas tiek piemērotas par transportlīdzekli, kurš jau ir reģistrēts Latvijā. Līdz ar to samazināsies TEN slogs par ārvalstīs reģistrēta transportlīdzekļa izmantošanu ceļu satiksmē Latvijā arī atkarībā no izmantošanas perioda."

Priekšlikumu izskatīšana tiks turpināta tuvākajās remigrācijas darba grupas sanāksmēs, un diskusiju rezultātā atbalstītie risinājumi tiks iekļauti Rīcības plānā darbam ar diasporu 2021.–2023. gadiem plānotajos pasākumos.

Pielikumā: Ministru kabineta 2020. gada 2. jūnija sēdes protokola   
Nr. 38 40. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu